CELEX: 32021D0617(03)
Language: sk
Date: 2021-05-12 00:00:00
Title: Rozhodnutie Komisie z 12. mája 2021, ktorým sa zriaďuje Európska rada pre výskum v rámci programu Horizont Európa – rámcového programu pre výskum a inováciu a ktorým sa zrušuje rozhodnutie C(2013)8915 2021/C 234 I/03

17.6.2021   
               
               
                  SK
               
               
                  Úradný vestník Európskej únie
               
               
                  CI 234/5
               
            
         ROZHODNUTIE KOMISIE
         z 12. mája 2021,
         ktorým sa zriaďuje Európska rada pre výskum v rámci programu Horizont Európa – rámcového programu pre výskum a inováciu a ktorým sa zrušuje rozhodnutie C(2013)8915
         (2021/C 234 I/03)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rozhodnutie Rady 2021/764/EÚ, ktorým sa stanovuje špecifický program na vykonávanie programu Európsky horizont – rámcový program pre výskum a inovácie (2021 – 2027), a najmä na jeho článok 8 ods. 1 a 2,
         keďže:
         
                     (1)
                  
                  
                     V záujme zabezpečenia kontinuity s akciami a činnosťami vykonávanými podľa rozhodnutia Rady 2013/743/EÚ (1) by Európska rada pre výskum (ďalej len „ERC“) zriadená týmto rozhodnutím na vykonávanie akcií v rámci piliera I „Excelentná veda“ programu Horizont Európa mala nahradiť ERC zriadenú rozhodnutím Komisie z 12. decembra 2013, ktorým sa zriaďuje Európska rada pre výskum (2).
                  
               
                     (2)
                  
                  
                     V článku 8 ods. 2 rozhodnutia 2021/764/EÚ sa stanovuje, že ERC sa má skladať z nezávislej vedeckej rady ustanovenej v článku 9 uvedeného rozhodnutia a zo špecializovanej vykonávacej štruktúry stanovenej v článku 10 uvedeného rozhodnutia. Špecializovaná vykonávacia štruktúra bola zriadená ako výkonná agentúra vykonávacím rozhodnutím Komisie C(2021) 953 z 12. februára 2021 v súlade s článkom 3 ods. 3 nariadenia Rady (ES) č. 58/2003 (3).
                  
               
                     (3)
                  
                  
                     V súlade s článkom 9 rozhodnutia 2021/764/EÚ má byť vedecká rada zložená z nezávislých vedcov, inžinierov a akademických pracovníkov s tou najlepšou reputáciou a so zodpovedajúcimi odbornými znalosťami, zahŕňajúc tak ženy, ako aj mužov rôznych vekových kategórií, a zabezpečujúc rozmanitosť výskumných oblastí a zemepisného pôvodu, pričom konajú za svoju osobu a nezávisle od vonkajších záujmov.. Členov vedeckej rady ERC má vymenúvať Komisia na základe nezávislého a transparentného postupu na ich určenie, na ktorom sa dohodne s vedeckou radou ERC a ktorý zahŕňa otvorenú konzultáciu s vedeckou obcou a predloženie správy Európskemu parlamentu a Rade.
                  
               
                     (4)
                  
                  
                     S cieľom zabezpečiť úspešný prechod na program Horizont Európa bolo funkčné obdobie vedeckej rady ERC zriadenej rozhodnutím C(2013) 8915 predĺžené rozhodnutím Komisie C(2020)9154 zo 16. decembra 2020 do dátumu nadobudnutia účinnosti rozhodnutia 2021/764/EÚ.
                  
               
                     (5)
                  
                  
                     S cieľom zabezpečiť včasné vykonávanie špecifického programu vedecká rada ERC zriadená rozhodnutím C(2013) 8915 už vypracovala predbežné stanoviská vzhľadom na očakávané opatrenia, ktoré sa majú prijať v súlade s článkom 9 rozhodnutia 2021/764/EÚ. Tieto predbežné stanoviská by vedecká rada zriadená týmto rozhodnutím mala potvrdiť alebo zamietnuť.
                  
               
                     (6)
                  
                  
                     Mali by sa stanoviť ustanovenia potrebné na to, aby vedecká rada mohla vykonávať svoju činnosť.
                  
               
                     (7)
                  
                  
                     Mali by sa prijať ustanovenia na zabezpečenie spolupráce medzi vedeckou radou a špecializovanou vykonávacou štruktúrou ERC.
                  
               
                     (8)
                  
                  
                     Vedecká rada by mala mať prístup k dokumentom a údajom potrebným na svoju prácu v súlade s nariadením Európskeho parlamentu a Rady (EÚ) 2018/1725 (4).
                  
               
                     (9)
                  
                  
                     V rozhodnutí 2021/764/EÚ sa stanovuje vyplácanie honoráru členom vedeckej rady za výkon ich úloh. Na tento účel by sa mali stanoviť pravidlá.
                  
               
                     (10)
                  
                  
                     Rozhodnutie C(2013)8915 by sa malo zrušiť,
                  
               ROZHODLA TAKTO:
         
            Článok 1
            Zriadenie Európskej rady pre výskum
            Európska rada pre výskum (ďalej len „ERC“) sa týmto zriaďuje na obdobie od 12. mája 2021 do 31. decembra 2027.
         
         
            Článok 2
            Členovia vedeckej rady
            
               1.   Vedeckú radu tvorí predseda ERC a 21 ostatných členov. Týmto sa 21 osôb uvedených v prílohe I vymenúva za ostatných členov vedeckej rady na funkčné obdobie stanovené v danej prílohe.
            
            
               2.   Členovia vykonávajú svoje úlohy nezávisle od akýchkoľvek vonkajších vplyvov. Bezodkladne informujú Komisiu o akomkoľvek konflikte záujmov, ktorý by mohol narušiť ich objektívnosť.
            
            
               3.   Členovia sa vymenúvajú na obdobie štyroch rokov, ktoré je možné raz obnoviť. Člena možno vymenovať na kratšie obdobie ako maximálne funkčné obdobie s cieľom umožniť etapovité striedanie členov na základe rotácie.
            
            
               4.   Komisia môže v náležite opodstatnených prípadoch ukončiť z vlastnej iniciatívy funkčné obdobie člena s cieľom zachovať integritu alebo kontinuitu vedeckej rady.
            
            
               5.   Ak člen odstúpi alebo ak Komisia ukončí jeho funkčné obdobie, bude vymenovaný nový člen. V prípade odstúpenia alebo ukončenia funkčného obdobia predsedu ERC môže Komisia vymenovať iného člena vedeckej rady alebo bývalého predsedu ERC za dočasného predsedu ERC na obmedzené obdobie potrebné na vymenovanie nového predsedu ERC.
            
         
         
            Článok 3
            
               Činnosť
               vedeckej rady
            
            
               1.   Vedecká rada prijme svoj rokovací poriadok, ako aj kódex správania týkajúci sa zachovávania dôvernosti, konfliktu záujmov a spracúvania osobných údajov v súlade s nariadením (ES) 2018/1725.
            
            
               2.   Vedecká rada sa stretáva na plenárnych zasadnutiach v závislosti od toho, ako si to vyžaduje jej práca. Súhrnné zápisnice z plenárnych zasadnutí sa zverejňujú na webovej stránke ERC.
            
            
               3.   Predseda môže v súlade s rokovacím poriadkom vedeckej rady rozhodnúť o tom, že jej zasadnutia budú neverejné.
            
            
               4.   Vedecká rada môže zo svojich členov zostavovať stále výbory, pracovné skupiny a iné štruktúry na riešenie osobitných úloh vedeckej rady.
            
            
               5.   Predbežné stanoviská vedeckej rady zriadenej rozhodnutím C(2013) 8915 týkajúce sa opatrení, ktoré sa majú prijať v súlade s článkom 9 rozhodnutia 2021/764/EÚ, vedecká rada zriadená týmto rozhodnutím potvrdí alebo zamietne.
            
         
         
            Článok 4
            Spolupráca v rámci Európskej rady pre výskum
            Vedecká rada a špecializovaná vykonávacia štruktúra zabezpečujú jednotnosť strategických a operačných aspektov všetkých činností ERC. Predseda ERC, podpredsedovia vedeckej rady a riaditeľ špecializovanej vykonávacej štruktúry sa zúčastňujú na pravidelných koordinačných stretnutiach v záujme zabezpečenia účinnej spolupráce.
         
         
            Článok 5
            Poskytovanie dokumentov a údajov
            
               1.   Komisia a špecializovaná vykonávacia štruktúra poskytujú vedeckej rade dokumenty, údaje a pomoc, ktoré potrebuje na svoju prácu, aby mohla fungovať autonómne a nezávisle, a to v súlade s nariadením (ES) č. 2018/1725.
            
            
               2.   V prípade, že dokumenty a údaje alebo prístup k osobným údajom nie je možné poskytnúť z dôvodov týkajúcich sa ochrany osobných údajov, zachovávania dôvernosti, bezpečnosti alebo verejného záujmu, Komisia alebo špecializovaná vykonávacia štruktúra poskytne vedeckej rade písomné vysvetlenie dôvodov, ako aj všetky ďalšie informácie o predmetnej téme, ktorých poskytnutie považuje za prípustné v rámci ustanovení platných nariadení.
            
         
         
            Článok 6
            Finančná kompenzácia pre členov vedeckej rady iných než predseda ERC
            Pravidlá vyplácania honorárov za úlohy, ktoré uskutočňujú členovia vedeckej rady iní než predseda ERC a úhrada ich cestovných nákladov a diét sa stanovujú v prílohe II.
            Rozhodnutie C(2013) 8915 sa zrušuje.
         
         
            V Bruseli 12. mája 2021.
            
               
                  Za Komisiu
               
               Mariya GABRIEL
               
                  členka Komisie
               
            
         
         
            (1)  Rozhodnutie Rady z 3. decembra 2013, ktorým sa zriaďuje osobitný program na vykonávanie programu Horizont 2020 – rámcový program pre výskum a inováciu (2014 – 2020) a ktorým sa zrušujú rozhodnutia 2006/971/ES, 2006/972/ES, 2006/973/ES, 2006/974/ES a 2006/975/ES (Ú. v. EÚ L 347, 20.12.2013, s. 965).
         
            (2)  C(2013) 8915 (Ú. v. EÚ C 373, 20.12.2013, s. 23).
         
            (3)  Nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (Ú. v. ES L 11, 16.1.2003, s. 1).
         
            (4)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
      
      
         
            PRÍLOHA I
            Členovia vedeckej rady ERC k 12. máju 2021
            
                        Meno a inštitúcia
                     
                     
                        Koniec funkčného obdobia
                     
                  
                        Geneviève ALMOUZNI, CNRS/výskumné stredisko Institut Curie, Paríž
                     
                     
                        30. júna 2023
                     
                  
                        Manuel ARELLANO, Center for Monetary and Financial Studies (Centrum monetárnych a finančných štúdií), Madrid
                     
                     
                        31. decembra 2022
                     
                  
                        Paola BOVOLENTA, Universidad Autónoma de Madrid
                     
                     
                        31. decembra 2022
                     
                  
                        Margaret BUCKINGHAM, Pasteur Institute (Pasteurov inštitút), Paríž
                     
                     
                        31. decembra 2021
                     
                  
                        Eveline CRONE, Leidenská univerzita
                     
                     
                        31. decembra 2023
                     
                  
                        Ben FERINGA, Groningenská univerzita
                     
                     
                        31. decembra 2022
                     
                  
                        Mercedes GARCÍA-ARENAL, Centro de Ciencias Humanas y Sociales, Madrid
                     
                     
                        30. júna 2023
                     
                  
                        Gerd GIGERENZER, Max-Planck-Institut für Bildungsforschung, Berlín
                     
                     
                        31. decembra 2023
                     
                  
                        Liselotte HOJGAARD, Kodanská univerzita
                     
                     
                        31. decembra 2024
                     
                  
                        Dirk INZÉ, Ghentská univerzita
                     
                     
                        31. decembra 2024
                     
                  
                        Andrzej JAJSZCZYK, AGH University of Science and Technology (AGH univerzita vedy a technológií), Krakov
                     
                     
                        31. decembra 2022
                     
                  
                        Eystein JANSEN, Bergenská univerzita
                     
                     
                        30. júna 2023
                     
                  
                        Michael KRAMER, Max Planck Institute for Radio Astronomy (Planckov inštitút rádioastronómie), Bonn
                     
                     
                        31. decembra 2021
                     
                  
                        Rodrigo MARTINS, European Academy of Science (Európska akadémia vied)
                     
                     
                        31. decembra 2024
                     
                  
                        Kurt MEHLHORN, Max-Planck Institute for Informatics (Planckov inštitút informatiky), Saarbrücken
                     
                     
                        31. decembra 2022
                     
                  
                        Nicola SPALDIN, ETH Zurich
                     
                     
                        31. decembra 2024
                     
                  
                        Jesper QUALMANN SVEJSTRUP, the Francis Crick Institute (Inštitút Francisa Cricka), Londýn
                     
                     
                        31. decembra 2022
                     
                  
                        Barbara ROMANOWICZ, Berkeley Seismological Laboratory (Seizmologické laboratórium v Berkeley)
                     
                     
                        31. decembra 2021
                     
                  
                        Nektarios TAVERNARAKIS, Institute of Molecular Biology and Biotechnology, Foundation for Research and Technology (Inštitút molekulárnej biológie a biotechnológie, Výskumná a technologická nadácia) – Hellas
                     
                     
                        31. decembra 2022
                     
                  
                        Milena ŽIC FUCHS, Zagrebská univerzita
                     
                     
                        31. decembra 2023
                     
                  
                        Alice VALKÁROVÁ, Grantová agentúra Českej republiky
                     
                     
                        31. decembra 2024
                     
                  
      
      
         
            PRÍLOHA II
            Pravidlá vyplácania honorárov členom vedeckej rady iným než predsedovi ERC, ako sa uvádza v článku 6
            
               1.   
               
                  Honoráre členov vedeckej rady iných než predsedu ERC, ako aj ich cestovné náklady a diéty súvisiace s vykonávaním ich úloh vypláca špecializovaná vykonávacia štruktúra v súlade so zmluvou zahŕňajúcou podmienky stanovené v bodoch 2 až 7.
               
            
            
               2.   
               
                  Honoráre podpredsedov vedeckej rady sú 3 500 EUR za plnú účasť na plenárnom zasadnutí a 1 750 EUR za čiastočnú účasť.
               
            
            
               3.   
               
                  Honoráre ostatných členov uvedených v bode 1 sú 2 000 EUR za plnú účasť na plenárnom zasadnutí a 1 000 EUR za čiastočnú účasť.
               
            
            
               4.   
               
                  Dodatočné honoráre členov vedeckej rady a podpredsedov plniacich zodpovedné funkcie vymedzené ako doménový koordinátor, predseda stáleho výboru, člen riadiaceho výboru alebo predseda pracovnej skupiny, predstavujú 2 250 EUR ročne (pro rata v prípade činnosti kratšej než jeden rok) za každú rolu. Členovia vedeckej rady a podpredsedovia môžu plniť viacero takýchto funkcií a patrí im náležitá odmena.
               
            
            
               5.   
               
                  Platby honorárov musí schváliť riaditeľ špecializovanej vykonávacej štruktúry alebo jeho zástupca na základe prezenčnej listiny, ktorú potvrdil predseda ERC a riaditeľ špecializovanej vykonávacej štruktúry alebo ich zástupcovia. Na prezenčnej listine sa pri každom členovi uvádza, či sa zúčastnil na celom zasadnutí (plná účasť) alebo len jeho časti (čiastočná účasť).
               
            
            
               6.   
               
                  Platby dodatočných honorárov musí schváliť riaditeľ špecializovanej vykonávacej štruktúry alebo jeho zástupca na základe menovania daného člena do každej funkcie, ktoré potvrdil predseda ERC.
               
            
            
               7.   
               
                  Pokiaľ ide o iné zasadnutia než plenárne, špecializovaná vykonávacia štruktúra podľa okolností uhrádza členom vedeckej rady cestovné náklady a diéty, ktoré sú nevyhnutné na výkon ich činností, v súlade so zmluvou, ktorá sa s nimi uzavrela, a s pravidlami Komisie o poskytovaní náhrad pre externých expertov (1).
               
            
            
               8.   
               
                  Honorár, cestovné náklady a diéty sa vyplácajú z rozpočtu na operačné výdavky špecifického programu zriadeného rozhodnutím 2021/764/EÚ.
               
            
            
               (1)  Rozhodnutie Komisie C(2021)  3402.